Kraampyne keer meisie nie om vraestel te voltooi | Netwerk24
Deur Canny Maphanga, News24 25 Oktober 2019 19:35
'n Matriekleerling in Gauteng het Vrydag erge kraampyne geïgnoreer en vasgebyt om eers wiskundige geletterdheid klaar te skryf.
Steve Mabona, woordvoerder van die Gautengse onderwysdepartement, sê die 17-jarige leerling het kraampyne begin kry terwyl sy eksamen geskryf het.
"Sy wou niks hoor van mediese behandeling nie en het haar eksamen geskryf in 'n private kantoor."
Paramedici het by die skool in Tsakane in Ekurhuleni opgedaag, maar moes 30 minute wag sodat sy die vraestel kon voltooi.
"Sy is na 'n plaaslike hospitaal gebring waar haar baba gebore is," sê Mabona. Hy sê reëlings is getref om dit vir haar moontlik te maak om die res van haar eksamen te skryf.
Sy is na 'n plaaslike hospitaal gebring waar haar baba gebore is.
Panyaza Lesufi, Gautengse LUR vir onderwys, het die nuus oor die voorval op Twitter gedeel.
Mabona sê hoewel dit nie ideaal is nie, laat die bestaande beleid toe dat swanger leerlinge met hul studies voortgaan.
"Jong mense behoort hul eerste seksuele ervaring uit te stel. Dis nie gewens dat hulle kinders kry terwyl hulle nog op skool is nie omdat die verantwoordelikheid van ouerskap 'n negatiewe uitwerking het op hul vermoë om met hul studies voort te gaan."
Volgens Mabona bied sy departement verskeie programme aan wat vroeë seksuele bedrywighede ontmoedig, onder meer lewensoriënteringsprogramme wat op algemene persoonlike welstand fokus.
Lesufi het gesê hy sal die meisie besoek in die Pholosong-hospitaal in Tsakane.
Hy het ook aangekondig 'n leerling van die George Khosa Secondary School in Dobsonville, Soweto, is doodgeskiet in 'n gewapende rooftog Vrydag in die vroeë oggendure in sy huis in Braamfischerville. Die polisie ondersoek sake van moord en roof.
Meer oor: Panyaza Lesufi | Steve Mabona | Gauteng | Ekurhuleni | Matriekeksamen2019 | Matriekeksamen | Matriek